title: Solifluxión
text: A solifluxión ye un tipo de movimiento de ladera en suelos archilencos saturaus en augua en o que se suman a reptación y o fluxo. Son chicotz fluxos viscosos y lentos de suelos cayendo costera entabaixo en forma de lobulos individuals que pueden levar a vechetación enradigada. Se producen d'una traza intermitent en cada ciclo de chelo-deschelo, a sobén en primavera con o mayenco, quan a nieu se reviene y os suelos son embadinaus. Son tipicos d'o sistema morfoclimatico periglacial, pero no exclusivos.
  
  En o Sistema Iberico a solifluxión se produce actualment, y ye fácilment observable en la costera nord-este d'o Puerto de Quarto Pelado, amán de Cantaviella. En l'ueste d'a Sierra d'Albarrazín os lobulos de solifluxión retienen l'augua, o suelo s'embadina y se forman paúls en a redolada de Bronchales y Oriuela, que por ixo prene o nombre del Tremedal. Tamién en a Muela de Sant Chuan se producen fenomenos de solifluxión en os materials terrichens de facies Weald y en as arenas d'Utriellas.
  
  En o Pireneu se fan lobulos de solifluxión en muitos puestos, podendo-ne veyer en Tramacastiella de Tena amán d'o Entibo d'Escarra y en Fanlo en a costera norte d'a Sierra Custodia.
  
  Referencias
  
  Bibliografía 
  Francisco Anguita Virella, Fernando Moreno Serrano. Procesos cheolochicos externos y cheolochía ambiental. Editorial Rueda.
  
  Movimientos de ladera
  Procesos periglacials